ཡིན་ན་ཡང་།རྒྱ་ནག་མཐའ་འཁོར་ཁྱིམ་མཚེས་རྒྱལ་ཁབ་ཚོའི་སེམས་ཁྲལ་དེ་དགོས་ངེས་ཞིག་ཡིན་མིན་བཤད་དཀའ།རྒྱ་ནག་གི་དུས་རྒྱུན་དུ་ངར་ངར་རྫིག་རྫིག་གིས་དམག་རྒྱལ་རིང་ལུགས་ཀྱིས་དྲིལ་བསྒྲགས་བྱས་དང་བྱེད་ཀྱིན་ཡོད་མོད།རྒྱ་ནག་གི་དམག་དཔུང་ཡོད་ཚད་ཧ་ཅང་ཚབས་ཆེ་བའི་རུལ་སུངས་ཀྱིས་ཟིན་ཡོད་པས།ཕྱི་ཕྱོགས་སུ་དམག་འཁྲུག་སློང་མི་ནུས།དེ་བས།རྒྱ་ནག་ལ་ཁ་ཕྱི་རུ་ཕྱོགས་པའི་དམག་དཔུང་དེ་འདྲ་འབོར་ཆེན་དགོས་དོན་མེད།དྲུག་བཞིཡི་རྗེས་སུ།རྒྱ་ནག་པ་མང་ཆེ་བས་ཤེས་གསལ་རེད།རྒྱ་ནག་གི་དམག་དཔུང་གི་ནུས་མ་ངོ་མ་ནི་མངའ་ཁུལ་སྲུང་སྐྱོབ་མིན་ལ།མི་དམངས་ལ་དྲག་གནོན་བྱེད་རྒྱུ་དང་།དམར་ཤོག་སྲིད་དབང་སྲུང་སྐྱོབ་བྱེད་རྒྱུ་བཅས་ཡིན།རྒྱ་ནག་དམར་པོའི་གཞུང་གིས་ཀྱང་དེ་མངོན་སུམ་འཛེམ་མེད་དུ་གླེང་ནས།རྒྱལ་ཁབ་ནང་ཁུལ་གྱི་ངོ་རྒོལ་བའི་སྡེ་ལ་གསལ་གསལ་རྗེན་རྗེན་ངང་འཇིགས་སྣང་སྐུལ་གྱིན་ཡོད།